Pandor sê departement ondersoek Zindzi Mandela-twietsZindzi Mandela (Foto: Twitter) Die minister van internasionale betrekkinge, Naledi Pandor, sê haar departement sal die twiets wat Zindzi Mandela, Suid-Afrika se ambassadeur in Denemarke, die afgelope naweek gemaak het, ondersoek. Mandela het haar onder meer uitgelaat oor grondhervorming en na wit mense verwys as lafaards en “stelende verkragter-afstammelinge” van Jan van Riebeeck. Pandor het aan eNCA gesê die departement het ŉ sosialemediabeleid waaraan alle ambassadeurs moet voldoen. Sy sê haar departement is besig om die egtheid van die twiets te ondersoek, asook om vas te stel wat daartoe gelei het. “Ons het ŉ sosialemediabeleid as departement en dit is absoluut noodsaaklik dat alle diplomate daaraan voldoen. Wanneer ons dus vasgestel het of dit ŉ twiet van haar (Mandela) is, of dan wél haar opmerkings was, kan ons vasstel of die opmerkings in ooreenstemming met die sosialemediabeleid is,” het Pandor aan eNCA gesê. Die EFF het Dinsdag in ŉ verklaring gesê hy steun Mandela se uitlatings oor wit mense. “Sy het korrek getwiet oor die behoefte vir swart mense om hul grond terug te kry van die wit gronddiewe en rassiste,” het Mbuyiseni Ndlozi, woordvoerder van die EFF, gesê. Die burgerregte-organisasie AfriForum het ŉ versoek aan Pandor gerig om Mandela, dogter van oudpres. Nelson Mandela, terug te roep na Suid-Afrika en haar af te dank. Ndlozi het AfriForum se versoek as rassisties afgemaak en gesê die organisasie probeer ŉ regmatige kreet onderdruk. “Geen Afrika-kind moet ooit onderdruk of selfs gedreig word dat hulle hul werk sal verloor omdat hulle die waarheid praat oor grond nie. Die grondkwessie moet opgelos word vir ŉ ware dekolonisasie van die land om plaas te vind.”